PIELIKUMS

VIENOTS DOKUMENTS

“THE VALE OF CLWYD DENBIGH PLUM”

ES Nr.: PDO-GB-02287 – 8.2.2017.

ACVN ( X ) AĢIN ( )

1. Nosaukums vai nosaukumi

“The Vale of Clwyd Denbigh Plum”

2. Dalībvalsts vai trešā valsts

Apvienotā Karaliste

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

“The Vale of Clwyd Denbigh Plum” (Prunus domestica Linnaeus “Denbigh Plum”) ir nosaukums, kas piešķirts “Denbigh plum” šķirnes plūmēm, kuras audzē noteiktajā ģeogrāfiskajā apgabalā Vale of Clwyd, Denbišīrā (Ziemeļvelsā), kas ir to izcelsmes vieta. “Denbigh Plum” ir vienīgā plūmju šķirne, kas cēlusies Velsā.

Atkarībā no tā, vai plūmes “The Vale of Clwyd Denbigh Plum” ir vajadzīgas kulinārijai un pirms ienākšanās novāktas augusta vidū, vai izmanto kā deserta plūmes, attiecīgi atstājot tās nogatavoties kokā un novācot augusta beigās vai septembra sākumā, tām piemīt šādas īpašības.

Kulinārijai paredzētās plūmes

— Plūme pēc taustes ir stingra

— Kad plūme sāk nogatavoties, tā ir oranžsarkanā krāsā ar dzelteniem plankumiem

— Sāk parādīties vaska apsarme

— Augļa mīkstums ir stingrs, spilgti dzeltens ar zaļganu dzintarkrāsas toni

— Kauliņš grūti atdalāms no mīkstuma

— Plūmes izmērs no kātiņa gala līdz augļa virsotnei ir 45 mm līdz 65 mm

— Augļa diametrs šķērsgriezumā ir 40 mm līdz 55 mm

Deserta plūmes

— Plūme paliek mīkstāka, ja to viegli saspiež

— Plūmes izmērs no kātiņa gala līdz augļa virsotnei ir 45 mm līdz 65 mm

— Augļa diametrs šķērsgriezumā ir 40 mm līdz 55 mm

— Forma sfēriska vai nedaudz eliptiska

— Krāsa koši sarkana, kas robežojas ar violetu, ar zeltainiem virskrāsas plankumiem. Auglim kļūstot vecākam, tas dabiski kļūst tumšāks

— Plūmes ir klātas ar vaska apsarmi (redzama bālgana apsarme), turklāt jo ilgāk tās paliek kokā, jo izteiktāka kļūst apsarme

— Augļa mīkstums dabiski mīksts un sulīgs, spilgti dzeltenā krāsā ar zaļganu dzintarkrāsas toni

— Mīkstums ir viegli atdalāms no kauliņa

— Vidējais augļu skaits kilogramā ir 9–15 (vidēji 12)

— Briksa grādos izteiktais cukuru saturs ir 16–19.

Deserta plūmēm ir mīksta un maiga miza, un tai jābūt bez bojājumiem. Tas nozīmē, ka ar gataviem augļiem jāapietas ļoti uzmanīgi.

Deserta plūmēm ir ilgs veģetācijas periods, kas dod tām vairāk laika, lai to piesātinātā saldskābā garša attīstītos pilnībā. Šī piesātinātā saldskābā garša ir raksturīga plūmju “The Vale of Clwyd Denbigh Plum” atšķirīguma iezīme.

Plūmes termiski apstrādājot, to garšas intensitāte pastiprinās un to dabiskais saldums kļūst izteiktāks. Ja augļa mīkstumu ēd siltu, tas mutē kūst.

Lielāko daļu “The Vale of Clwyd Denbigh Plum” produkcijas pārdod kā deserta plūmes svaigā veidā vietējos tirgos.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

“The Vale of Clwyd Denbigh Plum” ražai ir jābūt izaudzētai noteiktajā apgabalā no augļkokiem, kas iegūti, potēšanai vai acošanai komerciālās kokaudzētavās izmantojot zināmus eksemplārus vai atsevišķus kokus, kas atrodas norādītajā apgabalā. “The Vale of Clwyd Denbigh Plum” NEDRĪKST iegūt no kokiem, kas izaudzēti no sēklām. Tā kā apputeksnēšanu nav iespējams kontrolēt, tad kokiem, kas izaudzēti no sēklām, var būt ģenētiskas variācijas un to nesto augļu atbilstību “tipam” garantēt nav iespējams.

3.4. Īpaši ražošanas posmi, kas jāveic noteiktajā ģeogrāfiskajā apgabalā

Audzēšana

Atzarošana (ja vajadzīgs)

Kaitēkļu un slimību kontrole/mēslošana un apsmidzināšana

Ražas novākšana

Uzglabāšana (ja vajadzīgs)

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

“The Vale of Clwyd Denbigh Plum” audzē noteiktajā ģeogrāfiskajā apgabalā – Vale of Clwyd Denbišīrā, Ziemeļvelsā; šis ģeogrāfiskais apgabals ietver šādus administratīvos rajonus:

— Aberwheeler

— Bodfari

— Cefn Meiriadog

— Clocaenog

— Cyffylliog

— Denbigh

— Efenechtyd

— Henllan

— Llanbedr Dyffryn Clwyd

— Llandyrnog

— Llanelidan

— Llanfair Dyffryn Clwyd

— Llangynhafal

— Llanrhaeadr yng Nghinmeirch

— Llanynys

— Nantglyn

— Rhuddlan

— Ruthin

— St Asaph

— Trefnant

— Tremeirchion Cwm

— Waen

un Llansannan

5. Saikne ar ģeogrāfisko apgabalu

“Denbigh Plum” šķirnes plūmes nāk no Vale of Clwyd, un tā ir vienīgā plūmju šķirne, kas radusies Velsā. Īpašie Vale of Clwyd vides un ģeogrāfiskie faktori nodrošina šīm vietējām plūmēm lieliski piemērotus augšanas apstākļus un veicina šo augļu specifisko īpašību veidošanos.

Vale of Clwyd ir upju paliene Ziemeļvelsā, to lielā mērā ieskauj apkārtējie pakalni, tostarp kalnu grēda Clwydian range, kas atrodas austrumos un stiepjas šķērsvirzienā no dienvidaustrumiem uz ziemeļrietumiem; paliene ir pakļauta vienīgi ziemeļu vējam, jo ziemeļu virzienā tuvāk krastam tā ir atvērta. Pakalni nodrošina patvērumu no valdošajiem rietumu vējiem un bieži vien aukstajiem austrumu vējiem. Šī salīdzinoši aizsargātā vide ir būtiska plūmju audzēšanai, jo tā palīdz mazināt gan ziedu, gan arī augošo plūmju bojāšanos.

Vale of Clwyd ir plašākā 1. un 2. kategorijas zemes platība Velsā atbilstoši lauksaimniecības zemes klasifikācijai (ALC). ALC ņem vērā tādus faktorus kā klimats, vieta un augsne. Kā 1. un 2. kategorijas zemes platību Vale of Clwyd klasificē kā “izcilas kvalitātes” vai “ļoti labu” lauksaimniecības zemi. Šī zeme spēj dot pastāvīgi lielu “The Vale of Clwyd Denbigh Plum” ražu.

Vale of Clwyd lauksaimniecības zeme ir viena no Apvienotās Karalistes labākajām dabiski auglīgajām augsnēm, kas nodrošina visas plūmju kokiem un augļiem nepieciešamās uzturvielas. Vale of Clwyd augsne spēj saistīt tādas barības vielas augiem uzņemamā veidā kā kāliju, magniju un kalciju, kas ir svarīgākās šo plūmju barības vielas.

Dabiski drenētā augsne ar vidēji izteiktu struktūru (Vale of Clwyd tai ir dabiska izcelsme) veicina spēcīgas sakņu sistēmas veidošanos plūmju kokiem, kāda tiem ir ārkārtīgi svarīga, un kvalitatīvas “The Vale of Clwyd Denbigh Plum” ražas iegūšanu.

Ģeoloģiskajā ziņā uz kaļķakmens pamatieža atrodas jaunākas cilmes mīksts sarkanais triasa smilšakmens, kas šajā teritorijā veido ar kaļķi bagātu augsni ar augstu pH. Lielākā daļa augļu, piemēram, zemenes un avenes, labāk aug viegli skābās augsnēs, tomēr šīs plūmes labprātāk aug minētajā apgabalā sastopamajā kaļķakmens augsnē ar augstu pH.

“The Vale of Clwyd Denbigh Plum” zied aprīlī, un to ziedi ir ļoti jutīgi pret pavasara salnām, kurām var būt postoša ietekme. Tuvumā esošā Golfa straume nodrošina Vale of Clwyd tādu mikroklimatu, kas mazina salnu radīto ietekmi un risku. Turklāt Golfa straumes radītās vēsās un mērenās temperatūras paildzina ziedēšanas periodu, kas nodrošina labāku apputeksnēšanu, un ļauj plūmēm ilgākā laikposmā lēnām nogatavoties, tādējādi dodot tām vairāk laika garšas attīstīšanai un pastiprināšanai.

Vēsturiski šinī reģionā auglīgās augsnes dēļ ir izveidojusies augļkopības tradīcija, un tas ir iemantojis vārdu kā vieta, no kuras nāk plašs mīksto augļu, tostarp plūmju, klāsts; šie augļi tika izstādīti Vale of Clwyd lauksaimniecības izstādēs, kas bija populārs ikgadējs pasākums un norisinājās kopš 1850. gada. Līdz 1890. gadu beigām Denbišīra (galvenā Vale of Clwyd grāfiste) bija kļuvusi par lielāko Velsas grāfisti, kurā audzē mīkstos augļus. Plūmju audzēšanas vēsture šajā reģionā ir atstājusi savas pēdas – Denbi pilsētā ielas un mājas ir nosauktas “The Vale of Clwyd Denbigh Plum” vārdā. Kādā vietējā saimniecībā, kas vairāk nekā simts gadus ir bijusi vienas un tās pašas ģimenes īpašumā, ir augļu dārzs, kurā vēl aizvien ražo “The Vale of Clwyd Denbigh Plum” komerciālam tirgum.

Laika gaitā norādītajā apgabalā ir attīstījušās “The Vale of Clwyd Denbigh Plum” audzēšanai vajadzīgās zināšanas un prasmes. Tās ir īpašas prasmes, kas saistītas ar šo augļu audzēšanu un pārmantotas no paaudzes paaudzē, un tajās ietilpst plūmju koku stādīšana un audzēšana, koku atzarošana un apsaimniekošana, ražas novākšana un augļu apstrāde.

“The Vale of Clwyd Denbigh Plum” miza ir ļoti mīksta un maiga salīdzinājumā ar to, kāda ir komerciālākiem mērķiem audzētām plūmēm, tādēļ ar augļiem jārīkojas ļoti piesardzīgi, lai nepieļautu to bojāšanos un saspiešanu. Augļu vācēji ir apmācīti pēc iespējas mazāk pieskarties augļiem un, novācot tos ar rokām, satvert šos augļus tikai aiz kātiņa. Rezultātā svaigi vāktām plūmēm bieži ir bālgana apsarme (tā aizsargā augli), kas uz tām saglabājas joprojām redzama.

Vale of Clwyd ir ieguvēja no mikroklimata, ko Golfa straume padara maigāku un kas veicina šo plūmju augšanu. Plūmes ir vieni no visagrīnāk ziedošajiem augļkokiem, tāpēc regulārai ražas iegūšanai ārkārtīgi svarīga ir vieta, kurā nav salnu, jo ziedošus kokus sals nopietni apdraud.

Atšķirībā no vairuma citu plūmju, “Denbigh Plum” šķirnes plūmēm ir izstrādājusies dabiska aizsardzības spēja pret sēņu izraisītu slimību, tādējādi tās ir izcili noturīgas un neslimo pat šādos silta/mitra klimata apstākļos. Taču salīdzinājumā ar citiem plūmju audzēšanas apgabaliem klimats šeit ir arī vēsāks. Tas “The Vale of Clwyd Denbigh Plum” nodrošina ilgu veģetācijas periodu, kas dod plūmēm vairāk laika, lai pilnībā attīstītu to garšu. Šī piesātinātā saldskābā garša ir tas, kas dara “The Vale of Clwyd Denbigh Plum” tik atšķirīgas no citām.

Jūras un cauri ielejai tekošās Clwyd upes tuvums ne tikai novērš ekstremālas gaisa temperatūras, bet ir arī dabiskās apūdeņošanas avoti, kas apvienojumā ar dabiski augsto gruntsūdeņu līmeni Vale of Clwyd apmierina dziļi iesakņojušos plūmju koku augstās prasības pēc mitruma, un tāpēc mākslīgā apūdeņošana nav vajadzīga.

“The Vale of Clwyd Denbigh Plum” ir spējušas šā apgabala dabiskajos apstākļos un ar minimālu cilvēka iejaukšanos ne vien izdzīvot, bet arī attīstīties. Šā aizsargātā, līdzenā, auglīgā un ar kaļķi bagāto augšņu apgabala mikroklimats ar mērenām temperatūrām, dabisku apūdeņošanas sistēmu un iespēju plūmēm ziedēšanu aizvadīt bez salnām, nodrošina “The Vale of Clwyd Denbigh Plum” ideālus augšanas apstākļus un veicina to specifisko un unikālo īpašību veidošanos.

Līdz nesenai pagātnei “The Vale of Clwyd Denbigh Plum” ražošana bija gandrīz pilnībā izzudusi. Tomēr pēdējos gados tā ir piedzīvojusi atdzimšanu, kas atkal pulcē vienuviet attiecīgā apgabala kopienas, un tā rezultātā tiek organizēti ikgadēji “The Vale of Clwyd Denbigh Plum” svētki, kurus apmeklē vairāk nekā 2 000 viesu. Šajos svētkos iepazīstina gan ar svaigiem augļiem, gan ar plašo produktu klāstu, kuros tos var izmantot.

Pazīstamais velsiešu šefpavārs Brains Viljamss (Bryn Williams) ir kļuvis par “The Vale of Clwyd Denbigh Plum” aizbildni, un šīs plūmes ir iekļautas viņa recepšu grāmatā “The Love of Veg”. “The Vale of Clwyd Denbigh Plum” augstā kvalitāte ir zināma visā Velsā un pārējā Apvienotajā Karalistē, un vietējo ēdināšanas uzņēmumu vidū tās ir ļoti pieprasītas, savukārt Slow Food kustība šīs plūmes ir nominējusi balvai “Garšas šķirsts” (Ark of Taste).

Atsauce uz specifikācijas publikāciju

(šīs regulas 6. panta 1. punkta otrā daļa)

https://www.gov.uk/government/uploads/system/uploads/attachment_data/file/676695/pfn-vale-clwyd-denbigh-plum.pdf